Ο **Ευριπίδης Σαμώλης** (γεννημένος στις 22 Ιανουαρίου 1965]]) είναι Έλληνας παλαίμαχος ποδοσφαιριστής. Κατά τη διάρκεια της ποδοσφαιρικής του καριέρας αγωνίστηκε κυρίως ως μέσος στον Άρη Θεσσαλονίκης.

Ποδοσφαρική καριέρα
-------------------

Ο Σαμώλης ξεκίνησε την καριέρα του αγωνιζόμενος στον  **Εθνικό Νέας Καρυάς Καβάλας**. Το πηγαίο ταλέντο του σύντομα εντοπίστηκε από τους ανθρώπους του Άρη και έτσι μεταπήδησε, τον Ιούλιο του 1982, στα τμήματα υποδομής των «κιτρίνων». Εκεί, αποτέλεσε μέλος μιας «χρυσής» φουρνιάς ταλαντούχων παικτών (Γιάννης Χατζηνικολάου, Κυριάκος Μπιμπισίδης, Δημήτρης Μπουγιουκλής κτλ), οι οποίοι κατέκτησαν 3 διαδοχικά πρωταθλήματα Ερασιτεχνών (1983-84-85) και σταδιακά επάνδρωσαν την πρώτη ομάδα του συλλόγου. 

Αγωνιζόμενος με τους Ερασιτέχνες του Άρη κατέκτησε το Κύπελλο ΕΠΣΜ της σεζόν 1984/85. Μάλιστα στον τελικό της διοργάνωσης, που διεξήχθη Σάββατο 23 Φεβρουαρίου 1985 στο Καυτανζόγλειο Στάδιο, ο Άρης νίκησε στην παράταση την **Ελπίδα Τούμπας** με 6-4 κι ο Σαμώλης είχε σκοράρει το 3-2 στο 76ο λεπτό της αναμέτρησης. .

Λίγους μήνες αργότερα, κατέκτησε και το Κύπελλο Ερασιτεχνών Ελλάδας. Πιο συγκεκριμένα, την Κυριακή 30 Ιουνίου 1985 στον τελικό του Κυπέλλου Ερασιτεχνών Ελλάδος που διεξήχθη στο ΟΑΚΑ, οι ερασιτέχνες του Άρη Θεσσαλονίκης νίκησαν με 2-1 τον Όμηρου Νεοχωρίου Αιτωλοακαρνανίας. 

Αν και είχε λάβει μέρος, ως ερασιτέχνης, στην καλοκαιρινή προετοιμασία της επαγγελματικής ομάδας ήδη από το 1984 στην Ουγγαρία , πραγματοποίησε το ντεμπούτο του στην πρώτη ομάδα του Άρη μόλις στις 11 Μαΐου 1986, όταν ο τότε υπηρεσιακός προπονητής της ομάδας, ο Γιάννης Βένος, τον ξεκίνησε ως βασικό στον ημιτελικό Κυπέλλου Άρης-Ολυμπιακός 1-1. Μάλιστα ο Σαμώλης σκόραρε και το μοναδικό τέρμα της ομάδας του στο 70ο λεπτό. 

Σε όλες τις σεζόν που αγωνίστηκε είχε πάντα διψήφιο αριθμό συμμετοχών και ήταν πάντα σταθερή επιλογή των εκάστοτε προπονητών της ομάδας, αγωνιζόμενος στα χαφ, χωρίς όμως να απέχει κι από το επιθετικό κομμάτι του παιχνιδιού καθώς διέθετε ταχύτητα και πολύ καλό σουτ.

Πραγματοποίησε το ντεμπούτο του στις ευρωπαϊκές διοργανώσεις, στον αγώνα Άρη- Χάποελ Μπερ Σεβά 3-1, στις 9 Αυγούστου 1994. Αγωνίστηκε και στη ρεβάνς, στις 23 Αυγούστου 1994 , οδηγώντας τον Άρη στη νίκη με 1-2 αλλά και την πρόκριση στον επόμενο γύρο του Κυπέλλου ΟΥΕΦΑ της σεζόν 1994-95.

Με τους «κίτρινους» αγωνίστηκε μέχρι το καλοκαίρι του 1995, με συνολικό απολογισμό 272 συμμετοχές (225 για το Πρωτάθλημα, 42 για το Κύπελλο Ελλάδας, 3 για τον θεσμό του Ελληνικού Λιγκ Καπ και 2 στο Κύπελλο ΟΥΕΦΑ). Σημείωσε συνολικά 27 τέρματα, εκ των οποίων τα 18 στο θεσμό του πρωταθλήματος και τα υπόλοιπα για το Κύπελλο. 

Το καλοκαίρι του 1995 αποχώρησε από τον Άρη για να συνεχίσει στον Εδεσσαϊκό, όπου αγωνίστηκε για μια τριετία (1995-98) εκ των οποίων τις 2 πρώτες χρονιές στην Α’ Εθνική. Τον καλοκαίρι του 1998 μεταπήδησε στην Απόλλων Καλαμαριάς αγωνιζόμενος στη Β’ Εθνική μέχρι το 2001 .

Κρέμασε τελικά τα παπούτσια του, αγωνιζόμενος με τη φανέλα του ΠΑΟΝΕ.

Παραπομπές
----------

1. ↑  Ανέβηκα τα σκαλοπάτια ένα-ένα
2. ↑   Κύπελλο ΕΠΣΜ 1984/85
3. ↑  1985: Όταν ο Όμηρος Νεοχωρίου αντιμετώπισε τον Άρη στο τελικό Κυπέλλο Ερασιτεχνών!
4. ↑   1984: Προετοιμασία στην Ουγγαρία
5. ↑  1986: Πετυχημένο ντεμπούτο του Σαμώλη εναντίον του Ολυμπιακού στον ημιτελικό
6. ↑  Επιστροφή στην Ευρώπη με νίκη
7. ↑   Κιτρινόμαυρη καταιγίδα της ερήμου]
8. ↑  []
9. ↑

Εξωτερικές Πηγές
----------------

* [  Το ποδοσφαιρικό προφίλ του Ε. Σαμώλη στο transfermarkt.com]
* EYΡΙΠΙΔΗΣ ΣΑΜΩΛΗΣ, ο πολύτιμος χαφ με την σπουδαία παρουσία Προφίλ στο oiassoitouareos.gr